- Verken presise nok eller tøffe nok

Cornermålet i forrige hjemmekamp var etterlengtet for Rosenborg.





Foto: Thomas Karlsen

- Det er en deilig, liten utfordring, innleder Mike Jensen til rbkwb.no.



- Om man er god eller dårlig på dødballer kan leses på papiret: Hvor mange mål slipper du inn og hvor mange får du? Gjerne sett ut fra hvor mange mulighet du har, legger vikarkapteinen til.



Debattanten "Stubbelur" sin gjennomgang av offensive cornere er dyster lesning: Alexander Søderlund scoret mot Viking i april og Mikael Dorsin mot Sandefjord i mai, men neste seriemål på hjørnespark kom først mot Odd for halvannen uke siden. Også bare ett av 23 mål i NM har vært på corner: Tomas Malec mot Tromsdalen. Rosenborg har ingen så langt i europaligakvalifiseringa.



Erik Hoftun er skuffet:



- Vi har skapt altfor lite målsjanser og scoret altfor lite mål. Mjøndalen så jeg hadde scoret 18 av 23 mål på dødball, så prosentvis sammenlignet med det beste dødballaget er vi ikke i nærheten, konstaterer dødballsjefen fra treningene.



- I fjor var dere derimot best i serien med 0,77 dødballmål per kamp.



- Vi har ikke vært bra nok i år: Verken presise nok eller tøffe nok. Det handler mye om å vinne over sin mann og vinne sin duell, og gjennom det score mål.



- Mange supportere er nok fornøyde med flere spillemål, men dødballer er likevel viktige?



- Vi tar gjerne flere dødballmål. I kamper der vi sliter med å score i spill, er det fantastisk å være farlige på dødball. Vi bruker som regel å få mange cornere i løpet av en kamp, og da er det klart vi bør ha bedre uttelling det vi har hatt.



- Dere prøver dere litt fram for tida?



- Vi har hatt noen varianter som vi ble enige om i vinter, som vi har vært ganske tro mot. Men vi skal ta dem opp til diskusjon. Det må vi gjøre.



- Defensivt føler jeg derimot at vi har vært bra. Vi har vel sluppet inn tre mål på frispark i korridor og corner, og det er ikke mye.



- Hvor viktig har Strandberg vært der?



- Veldig! Han har dekket sonen ut i fra keeper, og han har vært veldig mye på dødballene som har vært slått i det området. Han er flink til å lese spillet. Og han er jo tøff i tillegg. Det er en god kombinasjon.



- Vil han bli savnet?



- Ja, Stefan vil bli et savn. Han har vært veldig bra i Rosenborg over lang tid, ikke bare på defensiv dødball. Forhåpentligvis har vi hentet en stopper nå som kan fylle tomrommet som blir etter Stefan, svarer hjelpetreneren.



I tillegg til Johan Lædre Bjørdal har Mike Jensen håp om også Holmar Eyjolfsson vil stå fram:



- Stefan har vært totalt sjef i feltene - ikke minst på standardsituasjoner, men også på innlegg. Rent defensivt er Holmar litt den samme typen: Han er veldig, veldig sterk og god i duellene. Jørgen har også gjort det riktig, riktig godt, syns jeg. Det er sånn at når man mister en spiller, så må andre trå til og utvikle seg.



- Hva tenker du om de offensive dødballene?



- Hvis du kikker på den startoppstillingen vi pleier å stille med, så har vi Søderlund og Holmar med god høyde. Jørgen er OK, men han pleier å stå tilbake. Ole har god høyde, men han slår ballene. Pål har god høyde, men han kan ikke heade i det hele tatt. Så har du meg, Midtsjø, Tobias og Jonas som ikke rager mye i landskapet.



- Hvor god er presisjonen på dødballene dere slår?



- Det er også alltids det ... Jeg tror ikke det kan stilles spørsmål ved Oles fot, men jeg pleier å si at jeg er bedre når ballen triller. Og det gjør den ikke på corner. Kanskje jeg skal øve meg litt mer?



- Det er viktig at innleggene er godt slått. Det er helt sikkert noen utviklingsmuligheter der - i hvert fall fra min side.



- Reykjavik blir trolig opptatt av å skaffe seg dødballer på Lerkendal?



- Jeg regner med at vi klarer å styre spillet bedre på hjemmebane. Jeg tror det blir sånn at vi gir dem veldig lite. Selvfølgelig er det vår ambisjon ikke å slippe til noen cornere og korridorfrispark, og det skal vi kunne klare.



- Og selvsagt skal vi vinne kampen og score mål selv. Det går ikke å legge opp til 0-0 hjemme. Vi går ut for å vinne.



- Det ville ha vært veldig kjedelig med ny returkamp slik som mot Vikingur?



- Vi kan alltids diskutere det når det gjenstår 10-15 minutter, om det kanskje er lurt å spare noen spillere og trekke seg litt. Men fra kampstart skal vi gå ut for å vinne.